钦定古今图书集成/明伦汇编/官常典/第770卷 > 石万程
## 钦定古今图书集成/明伦汇编/官常典/第770卷 > 石万程

按《明外史》本传：“万程，湘潭人。天启二年进士。除户部
主事，历员外郎中，出为徽州知府。歙人吴养春者，家
世素封，输赀为中书舍人，其家奴吴荣有罪，养春欲
寘之死。荣脱走京师，投魏忠贤门下，得厕锦衣编修。
吴孔嘉之父，养春族兄弟也。为养春理家政，有所欺
隐，养春怒，掷砚击之，中额死矣。孔嘉会试入都，荣代
为营，得及第。两人遂谋复仇，诬养春世据黄山，私其利，积赀六十馀万，讦于东厂。其实黄山一无所产，且
非养春家业也。”忠贤得之大喜，逮养春拷讯，坐赃六
十万。其里人程梦庚亦坐十三万，遣工部主事吕下
问督之。忠贤以功世荫锦衣指挥。时养春已拷死，其
妻女亦自尽。下问督责苛急，赃无所征，则派之阖郡
富室。由是逮捕四出，非刑搒掠，破产陨命者甚多。万
程不忍其酷，数与争辨，不能得，则弃官径归。给事中
李鲁生言：“数日前长安盛传万程薙发披缁，臣未之
信。”越十馀日而病疏，至似愤似激，如焦如焚，若以官
为桎梏，不可一朝居者。至读抚臣看语，知其为黄山
一事也。年来门户为“政人情，浸淫已久。虽圣主当阳，
群阴攸伏，而奸邪一脉，终未肯一日忘情。呼在莽之
戎，吹既灰之烬，厚诬朝廷以过举，而为异日翻局之
地，实繁有徒，不独万程一人也。”因并及保定知府祝
万龄。忠贤遂矫旨除万程名，夺其诰命，时天启六年
十月也。崇祯初，起常州知府，爱民造士亦有声。以丁
艰去。九年，南京大臣会荐，起官杭州。海宁。吴中彦者，
市井无赖。万历中以赀为中书舍人，坐罪论死。后夤
缘得释，与其子征、益肆恶于乡，私设水牢，刑具，擅
捕平民，日以百数，被杀者七十五人。侵盗盐课，官布
国赋，动以万计。征“淫人妇女二十有三人”，不从致
死者七人，伤人两目，断手足者二十馀人，为乡人所
发，坐大辟系狱。刑部侍郎蔡奕琛丁忧归，纳其数万
金，为之营脱，乃遣狱吏以万金贿万程，万程大怒，即
首之上官捕征。鞫治供奕琛居间事甚悉。适刑部
侍郎章光岳赴召，道出杭州，中彦致书求解，复为怨
家所得，事益彰露。南台御史成勇以闻，奕琛亦被逮。
万程寻迁按察副使，分巡温、台二府。“海寇”猖獗，万程
殚心兵事，竟以劳瘁卒于官。